Sävel rakkauden -kasetin kansi. Kuvassa taustalla Kääntelän kauppa Helsingintien varressa laulajan kotikylässä Someron Hirsjärvellä.
**Rakkaudella – Raulilta** (MILP 150) on Rauli Somerjoen albumi vuodelta 1982. Iskelmä- ja tanssimusiikkia sisältänyt albumi tehtiin nopeasti ja pienellä joukolla, eikä siitä tullut heti kovin tunnettua. Jälkeenpäin se on kuitenkin julkaistu kahdesti uudelleen. Tunnetuimmaksi kappaleeksi levyltä on noussut kotiseutuhumppa "Bussi Somerolle".

Syntyvaiheet
------------

Levyn tuottajana toimi Minimusic-levy-yhtiön omistaja Harry Aaltonen, jolle levyn tekoa ehdotti Yleisradiossa musiikkitoimittajana työskennellyt Rauli Somerjoen veli Kari Somerjoki. Kappaleet levylle valitsi Rauli Somerjoki itse ja levyn käytännön toteutuksesta vastasi kokenut studiomuusikko Reijo Lehtovirta. Musiikillisesti Somerjoki halusi levyn kappaleet soitettavan perinteiseen tapaan eikä antanut sovittajille erityisohjeita. Omat kappaleensa hän oli laulanut valmiiksi kasetille kitaran säestyksellä.

Soittajiksi Lehtovirta valitsi kokeneita muusikoita. Kitaraa ja bassoa soitti Lasse Luoto, hanuria Taito Vainio, Rumpuja Aarne Mustonen ja Lehtovirta itse soitti puhallinosuudet. Tällä joukolla taustat kahteentoista kappaleeseen saatiin äänitettyä päivässä. Myös lauluosuudet valmistuivat nopeasti kahdessa päivässä, ja Somerjoki hoiti ne rutiinilla rytmillisesti ja rennosti, mitä tuottaja Harry Aaltonen arvosti: "Mun mielestä se laulo paremmin kuin nämä perinteiset humppalaulajat." Kuvat levyn kanteen otettiin Vihtkarin valokuvaamossa Vihdissä, ja sekä Rauli että Kari Somerjoki olivat myös niihin tyytyväisiä.

Sisältö
-------

Vanhoista klassikoista levyllä otettiin tangot "Mustalaisviulu", "Itämaista rakkautta" ja "Arpiset haavat". Somerjoen omia kappaleita levyllä olivat "Illan varjo harmain" ja salanimellä Teppo Räme tehty "Alla kuusipuun". Myös Harry Aaltosen soittajakaveri Raul Reiman teki levylle kaksi uutta kappaletta "Bussi Somerolle" ja "Et sinä tule". Muut kappaleet olivat joko vanhaa suomalaista tanssimusiikkia ("Kastehelmi ja lumikukka", "Minne häipyvät silmät tummat", "Kotikuusi", "Tähdenlento") tai käännösiskelmiä ("Itämaista rakkautta", "Sävel rakkauden").

### Bussi Somerolle

Bussi Somerolle -cd:n kansi.
Jälkeenpäin levyn tunnetuimmaksi kappaleeksi nousi Raul Reimanin säveltämä ja (Rauli Somerjoen tarkkojen ohjeiden perusteella) sanoittama kotiseutunostalginen humppa "Bussi Somerolle". Siinä kuvataan todenmukaisesti bussimatkaa Helsingistä Somerolle.

Laulun sanoissa selostetaan matka Yhdysliikenteen ("paras kuski Yhdysliikenteen") bussilla Tarvontien ("olen vapaa, bussi Tarvontietä kiitää"), Brynolf Poutasen kaupan ("tuttu kauppa Brynolf Poutasen mua tervehtii kuin hymyillen"), Lukkarin mutkan ("kurvi Lukkarin jo meni, siinä herään"), Kääntelän ("näen Kääntelän, en jääkään vielä pois"), Esakallion ("Esakallio kun tulee heti perään") ja Lammin mäen ("Lammin mäki vihdoin eessäni jo ois") kautta Somerolle, jonka kohteista laulun lopussa mainitaan Hämeen Härkätie ("Hämeen Härkätielle saavutaan") ja ravintola Hämeenportti ("Hämeenportin näen paikallaan").

* Brynolf Poutasen kauppa Hyönölässä.Brynolf Poutasen kauppa Hyönölässä.
* Lukkarin mutka vanhalla 280-tiellä.Lukkarin mutka vanhalla 280-tiellä.
* Kääntelä Hirsjärvellä.Kääntelä Hirsjärvellä.

Paikoista Brynolf Poutasen kauppa sijaitsee Pusulan Hyönölän kylässä seututien 280 varrella ja oli toiminnassa vuoden 2015 lopuun. Lukkarin mutka oli Somerniemellä, mutta jäi syrjään tien nykyisestä linjauksesta kun tietä oikaistiin. Kääntelä sijaitsee tien varressa Someron Hirsjärvellä ja Lammi on kylä Somerolla Someron Kirkonmäen kupeessa. Ravintola Hämeenportti on Someron keskustassa Sepäntiellä. Eri aikoina se on välillä ehtinyt toimia myös nimillä Kaupunginhotelli-Ravintola Satumaa ja Drunk'n Monkey Somero.

Laulussa mainituista paikoista lähellä Kääntelää sijaitsi laulajan perheen kotipaikka Ahola ja sen lähellä Helsingintien varressa laulajan perheen pitämä Somerjoen kioski, jota 2000-luvulla on pidetty kesäisin avoinna laulajan muistokohteena nimellä Baddingin kioski Paratiisi. Esakallio oli yksi Somerjoen ensimmäisen yhteen The Five Yesin ensimmäisistä esiintymispaikoista.

11.7. 2015 Somerolla järjestettiin Somerolla *Bussi Somerolle* -tapahtuma, jonka yhteydessä paljastettiin Rauli Badding Somerjoen muistomerkki *Badding-pysäkki* Someron keskustassa Kiiruun puistossa.

Kappaleet
---------

A-puoli

1. Illan harmain varjo - (Rauli Somerjoki - Reijo Lehtovirta - Rauli Somerjoki ja Päivi) - 2:49
2. Kastehelmi ja lumikukka - (Martti Jäppilä - Reijo Lehtovirta - Tatu Pekkarinen) - 2:04
3. Itämaista rakkautta - (Leopold - Reijo Lehtovirta - M. Maja) - 2:51
4. Sävel rakkauden - Melodie D'Amour - (Salvador/Gabriel - Reijo Lehtovirta - Sauvo Puhtila) - 3:40
5. Arpiset haavat - (Hannes Konno - Reijo Lehtovirta - Hannes Konno) - 2:56
6. Minne häipyvät silmät tummat - (Alvar Kosonen - Reijo Lehtovirta - Martti Jäppilä) - 2:50

B-puoli

1. Bussi Somerolle - (Raul Reiman - Reijo Lehtovirta - Raul Reiman) - 2:33
2. Kotikuusi - (Ola Allan - Reijo Lehtovirta - Timo Teräste) - 2:22
3. Alla kuusipuun - (Teppo Räme - Reijo Lehtovirta - Teppo Räme) - 2:57
4. Tähdenlento - (Toivo Kärki - Reijo Lehtovirta - Lauri Jauhiainen) - 2:40
5. Et sinä tule - (Raul Reiman - Reijo Lehtovirta - Raul Reiman) - 2:57
6. Mustalaisviulu - (Tibsen/Powell/Tibsen - Reijo Lehtovirta - Sauvo Puhtila) - 3:10

Uudelleenjulkaisut
------------------

Vuonna 1986 Dojo Records julkaisi albumin uudestaan nimellä **Sävel rakkauden** (DOJLP 5005) ja Poptori julkaisi levyn kolmannen kerran vuonna 2001 nimellä **Bussi Somerolle** (SNAPCD-605).

Vuonna 1985 ilmestyi Reijo Lehtovirran soololevy, jossa Lehtovirta soittaa saksofonilla lähes kaikki *Rakkaudella – Raulilta* -albumin sävelmät samojen taustojen päälle, joita käytettiin Somerjoen levyllä.

Viittauksia
-----------

Tiisun vuonna 2017 ilmestyneellä albumilla *Tänne ei jää kukaan* on kappale "Bussi täältä pois".

Lähteet
-------

* Metsämäki, Heikki ja Juha Miettinen: *Badding: Rauli Somerjoen elämä ja laulut*. Sputnik, 1996. ISBN 951-97431-0-3.
* Lehtonen, Kaarin: *Someron ja Somerniemen kulttuurimaisema ja vanha rakennuskanta*. Turku: [Turun maakuntamuseo], 1990. ISBN 951-9125-77-9.
* Suomen äänitearkiston tietokanta (Minimusic)[vanhentunut linkki]
* Suomen äänitearkiston tietokanta (Dojo)[vanhentunut linkki]

### Viitteet

1. ↑  Metsämäki & Miettinen 1996: 178–181.
2. 1 2 3  Metsämäki & Miettinen 1996: 179.
3. ↑  Minimusic Harry ja Kaarina Aaltonen avoin yhtiö *Yritys- ja yhteisötietojärjestelmä*. Patentti- ja rekisterihallitus ja verohallinto.  Arkistoitu 5.11.2014. Viitattu 30.3.2012.
4. ↑  Metsämäki & Miettinen 1996: 179–180.
5. ↑  Metsämäki & Miettinen 1996: 180–181.
6. 1 2 3 4 5 6  Filppu, Minna: Paras kuski yhdysliikenteen tunsi reitin ja Raulin.  *Badding-lehti*, 14.7.2015, s. 14–15.  Salon Seudun Sanomat, Paikallislehti Somero, Auranmaan Viikkolehti, Ykkössanomat. Artikkelin verkkoversio. Viitattu 12.1.2016.
7. ↑  Merilä, Sari: Laulun legendaarinen kauppa sulki ovensa.  *Somero*, 15.1.2015, 90. vsk, nro 4, s. 2. Artikkelin verkkoversio. Viitattu 15.1.2016.
8. ↑  Lehtonen 1990: 180, 186.
9. ↑  Kärki, Manu: *Somerniemen kunnan historia*, s. 124. Somerniemi-seuran julkaisuja 9. Somero: Amanita, 2015. ISBN 978-952-5330-79-3.
10. ↑  Lehtonen 1990: 129, 131.
11. ↑  Lehtonen 1990: 326–332.
12. ↑  Varaus - yhteystiedot *Ravintola ja Hotelli Hämeenportti*. Hämeenportti.  Arkistoitu 7.2.2016. Viitattu 15.1.2016.
13. ↑  Musiikkiravintiola ei kannattanut.  *Somero*, 19.7.2011, 86. vsk, nro 54, s. 2.
14. ↑  Ryhtä, Merja: Drunk'n Monkey sulki ovensa.  *Somero*, 19.7.2011, 86. vsk, nro 54, s. 3.
15. ↑  Kärki, Manu: *Uutisia Somerolta ja Somerniemeltä*, s. 88. Somero: Amanita, 2008. ISBN 978-952-5330-26-7.
16. ↑  Badding Pertti Toukkari.  Arkistoitu 31.1.2013. Viitattu 23.7.2009.
17. ↑  Palm, Päivi: Nostalginen vierailukohde Someron Hirsjärvellä. Baddingin muisto elää Paratiisi -kioskissa.  *Turun Sanomat*, 29.7.2006. Artikkelin verkkoversio. Viitattu 29.12.2008. [vanhentunut linkki]
18. ↑  Metsämäki & Miettinen 1996: 35.
19. ↑  Wallenius, Miki: Rauli "Badding" Somerjoki saa kaksimetrisen teräksisen muistomerkin Somerolle *Yle Uutiset*. Yle. Viitattu 14.7.2015.
20. ↑  Tuhannet todistivat, kun Badding leijaili pysäkilleen.  *Somero*, 14.7.2015, 90. vsk, nro 54, s. 3. Artikkelin verkkoversio. Viitattu 14.7.2015.
21. ↑  Metsämäki & Miettinen 1996: 181.
22. ↑  Kaipainen, Sauli: Tiisun levyn julkistuskonsertti on ikärajaton keikka Somerolla.  *Somero*, 10.2.2017, 90. vsk, nro 11, s. 5.
23. ↑  Kaipainen, Sauli: Kannustavuuden suuri merkitys.  *Somero*, 10.2.2017, 90. vsk, nro 11, s. 10.
24. ↑  Tiedote: Tiisu julkaisee toisen levynsä ja järjestää levynjulkkari-spektaakkelin yhtyeen syntysijoilla Somerolla!  10.2.2017. Sony Music.  Arkistoitu 13.2.2017. Viitattu 12.2.2016.